Notum sit omnibus quod Gauterius Bellifortis comes stabularius vendidit et dedit pro remedio animae suae et antecessorum suorum fratribus Miratorii, apud Calandiniacum mansum Christiani, quartam partem mansi Constantini et duas partes decimarum Montis Luniaci, et feodum quod habebat ibidem a Guilermo Iordane, et inde habuit triginta solidos. Post multum vero temporis Humbertus Rotiliaci filius Gauteri de tertia parte earundem decimarum et de tertia quam Vincentius et Guilermus Cumuns fratres et Bertulo Bastardus nepos eorum vendiderant in divisionibus Abergamenti et Calandiniaci calumniam movit quae per manum Giliet filii supradicti Gauterii pacificata est, et tam ista et omnia quae a genere suo acquisierant concessit, et inde decem solidos habuit. Petrus Bellifortis haec eadem laudavit et habuit sex solidos, et armiger eius sex denarios. Giliets laudaverunt et quicquid a patre suo acquisieramus. Testes dominus Guido abbas, Poncius prior, et Bernardus, et Richardus et Iohannes Gilier, et Ugo Alemannus milites, et Aimo Poiets de Cuisel. Quod ut hoc firmum esset in perpetuum signatum est sigillo Guerrici Coloniaci, ad cuius feodum pertinebat.